ગાંધીનગરમાં દેશની સૌપ્રથમ સુરક્ષા અને તબીબી સેવા માટેની SOS હેલ્પલાઇન ચાલુ થશે - My Gandhinagar
ગાંધીનગર જિલ્લામાં દેશની સૌપ્રથમ હેલો SOS સુવિધા શરુ કરવામાં આવશે. જેમાં તાત્કાલિક તબીબી અને સુરક્ષા સેવાનો સમાવેશ કરવામાં આવશે. આ સેવાનો મુખ્ય હેતુ અશક્ત વ્યક્તિ, બીમાર માણસ, આંગણવાડી કે શાળામાં ભણતા બાળકો, વૃદ્ધો, અસલામત સ્થળે કામ કરતી મહિલાઓનો આકસ્મિક સમયે તાત્કાલિક મદદ પહોંચાડવાનો છે. આ સેવા અંતર્ગત તાત્કાલિક સુરક્ષા સેવા અને તબીબી સેવાને સાંકળવામાં આવી છે.
આ સેવામાં ૩૦૪ ગામડાઓને જોડવામાં આવશે. તેના સાથે ઇમર્જન્સી સેવા ૧૦૮ને પણ સાંકળવામાં આવશે. આના વિષે માહિતી આપતા કલેક્ટર એસ.કે.લાંગાએ કહ્યું હતું કે કોઈપણ વ્યક્તિ ઇમર્જન્સી સમયે મોબાઈલનું ખાસ રેડ બટન દબાવશે તો વધુમાં વધુ ૧૫ મિનિટમાં જ તેના સુધી ફિઝિકલ હેલ્પ પહોંચી જશે. આ સેવામાં દર્દીને ઘરેબેઠા ૨૦ દવા ટેલી હેલ્થ કીટની મદદથી આપવામાં આવશે.
હેલો SOS ગાંધીનગર સેવાના આ મહત્વના પ્રોજેક્ટનું ટૂંક સમયમાં જ મુખ્યમંત્રી વિજયભાઈ રૂપાણી દ્વારા લોકાર્પણ કરવામાં આવશે. આ સેવા બિલકુલ નિઃશુલ્ક હશે. અને જે લોકો એન્ડ્રોઇડ મોબાઈલ વાપરતા નથી તેવા લોકો માટે કીપેડ ધરાવતા મોબાઈલ દૂધ મંડળી, ગ્રામ પંચાયત, અને ગ્રામ અગ્રણી જેવા ચાર સ્થળોએ ઉપલબ્ધ કરાવવામાં આવશે.